Zbog smrada u Težačkoj ulici pozvana policija, pronađeno tijelo muškarca: Susjedi tvrde da je vjerojatno umro desetak dana ranije Zbog smeća i nesnosnog smrada koji se širi iz kuće na adresi Težačka 68 u više navrata intervenirali su Centar za socijalnu skrb, policija i Caritas šibenske biskupije. Na toj adresi prije dvadesetak dana zatečeno je mrtvo tijelo 86-godišnjaka K.K, a neki od susjeda tvrde da je tijelo u kući, u kojoj i dalje živi psihički bolesna kćer pokojnika, unutra ležalo duže vrijeme te da se iznutra širio nesnosan smrad.

12.07.2019, 15:02h12.07.2019, 15:11hM.K., N.M.

- Policijski službenici ove Policijske uprave postupali po dojavi građanina 20. lipnja, kojom prilikom je u stanu zatečeno mrtvo tijelo 86-godišnjaka, za kojega je tijekom provedenih policijskih izvida utvrđeno da je umro prirodnom smrću – kazali su nam u šibenskoj policiji uz napomenu kako nije utvrđen točan datum smrti 86-godišnjaka.

Međutim, kako doznajemo od drugih stanovnika Težačke ulice, čini se kako je pokojnik umro barem desetak dana prije nego što su odvezli njegovo tijelo.

- Dugo se iz te kuće širio smrad jer su kći i otac bacali izmet na ulicu, budući da tamo žive bez struje i vode već nekih desetak godina. Ali jedno vrijeme je smrad postao toliko nepodnošljiv, da sam nakon nekog vremena odlučio anonimno nazvati policiju.

Kako sam ih zvao, tako su došli i pokupili tijelo pokojnika. Mislim da je čovjek umro barem desetak dana prije tog 20. lipnja. Stravično je što se s ulice moglo čuti kako kćerka i dalje razgovara s ocem. Sramota za socijalnu službu i sve ostale – kaže građanin iz Težačke ulice.

Policija je o svemu utvrđenom izvijestila Općinsko državno odvjetništvo u Šibeniku i druge nadležne institucije.

U šibenskom Centru za socijalnu skrb kazali su nam da su im životni uvjeti i situacija obitelji iz Težačke već dobro poznati.

- Od travnja na ovamo, s ciljem zaštite prava i pomaganja imenovanoj, stupili smo u kontakt s matičnim uredom, Policijskom upravom, HZMO, HZZO, Upravnim odjelom za društvene djelatnosti Grada Šibenika, Općom bolnicom Šibenik - Odjel psihijatrije i Caritasom biskupije šibenske, s kojim se zajedno izašlo i na terenski izvid. Pozivali smo I članove bliže obitelji imenovane tražeći njihov angažman i pomoć. Poslali smo (15.5.2019.) pismene obavijesti o stanju naše korisnice njenoj liječnici i Upravnom odjelu za društvene djelatnosti Grada Šibenika moleći ih da kroz različite ovlasti koje imamo, iznađemo način za rješavanje višestrukih problema ove obitelji. Do danas nismo dobili nikakav odgovor - kažu u Centru za socijalnu skrb dodajući da kćer pokojnog 86-godišnjaka viđaju često budući da živi u neposrednoj blizini Centra.

U nekoliko navrata na istoj adresi intervenirali su i iz Caritasa šibenske biskupije, doznajemo od Miljenka Jukića, zamjenika ravnatelja Caritasa.

- Kćer pokojnog Krste ima psihičkih poteškoća i ona ne može sama skrbiti o sebi, a kamoli da je mogla o pokojnom ocu. Mi smo u nekoliko navrata došli do kuće u namjeri da uđemo i pokušamo joj nekako pomoći, ali ona nas svaki puta odbije pustiti unutra. Nažalost, mi ne možemo ništa napraviti na svoju ruku. Spremni smo pomoći, ali moramo poštivati proceduru. U stalnom smo kontaktu s Centrom za socijalnu skrb te smatramo da je u interesu svih da se ta situacija riješi - kaže Jukić.